Greenpower ZA wek belangstelling in talle vakgebiedeVorige Greenpower ZA-kompetisies (Foto: Greenpower ZA) Die Hoër Tegniese Skool Pretoria Tuine het vandeesweek aangekondig dié skool gaan deelneem aan Greenpower ZA se Forumle 24-projek. Dié inisiatief wil met ŉ reeks prettige kompetisies vir die jongspan die jeug in Suid-Afrika se belangstelling in wetenskap, ingenieurswese, tegnologie en wiskunde opnuut aanwakker. Greenpower ZA se Formule 24-kompetisie, waaraan die skool gaan deelneem, is ŉ uitdaging waarin leerders hul eie elektriese, enkelsitplek-renmotor moet ontwerp om aan ŉ wedren, op 21 Oktober in Delmas, deel te neem. Motorsport word met dié kompetisie gebruik om aanklank te vind by die jeug en leerders kry dan ook die geleentheid om prakties geïnspireer te word op die gebied van ingenieurswese, wiskunde, wetenskap en tegnologie. Vorige Greenpower ZA-kompetisies (Foto: Greenpower ZA) Hoewel die leerders bygestaan word deur twee onderwysers, berus die onus om verantwoordelikheid te neem vir alle aspekte van deelname en dinkwerk, by die entoesiastiese leerders self. Leerders van HTS Tuine het op 9 September die renmotor-raamwerk ontvang. Die beplanning en opwinding van die laaste fase het pas begin. Leerders is tans ook besig om verskeie ondernemings te nader om die projek te borg. Indien jy belangstel om betrokke te raak, kan jy ŉ e-pos stuur na [email protected]. Vir meer inligting, of om ook betrokke te raak, besoek die Greenpower ZA se webwerf.